2019 ලෝක කුසලාන ක්‍රිකට් තරගාවලිය එංගලන්තයේ හා වේල්සයේ පැවැත්වීමේ සත්කාරක එකඟතාවට ජගත් ක්‍රිකට් කවුන්සලය (අයි.සී.සී.) හා එංගලන්ත ක්‍රිකට් මණ්ඩලය අස්සන් කර තිබේ.2019 වසරේ ජූනි මාසය පුරා ක්‍රීඩාංගණ 10ක තරගාවලිය පැවැත්වෙනු ඇති අතර දැනට තිබෙන තත්ත්වය අනුව මීට කණ්ඩායම් 10ක් සහභාගි වනු ඇත.“මේ එකඟතාවට අස්සන් කිරීම නිසා ලෝක කුසලාන තරග පැවැත්වීමට කැමැත්තක් දක්වන ක්‍රීඩාංගණ සමග ගිවිසුම්වලට එළැඹීමට එංගලන්ත ක්‍රිකට් මණ්ඩලයට අවස්ථාව ලැබෙනවා” යැයි එම මණ්ඩලයේ ප්‍රධාන විධායක ඩේවිඩ් කොලියර් ප්‍රකාශ කළේය.තරගාවලි අධ්‍යක්ෂ ස්ටීව් එල්වර්තිගේ නායකත්වයෙන් යුත් 2013 චැම්පියන්ස් කුසලාන සංවිධායක කණ්ඩායම ජූනි 23 වැනිදා එම තරගාවලිය අවසන් වූ වහාම 2019 ලෝක කුසලාන තරගාවලියට සහභාගි වීමේ වැඩ කටයුතු ආරම්භ කරනු ඇතැයිද කොලියර් පැවසීය.එංගලන්තය 1999 ලෝක කුසලානයට සත්කාරකත්වය දැරුවද ඔවුන්ගේ කණ්ඩායම මූලික වටයේදීම තරගාවලියෙන් ඉවතට වීසි විය. 2004 චැම්පියන්ස් කුසලාන හා 2009 දෙවැනි විස්සයි 20 ලෝක කුසලාන තරගාවලි පැවැත්වුනේද එංගලන්තයේය.ලෝක කුසලාන තරග ලබා ගැනීම පිණිස අවම වශයෙන් ක්‍රිකට් සමාජ 11ක් උත්සාහ කරනු ඇතැයි අපේක්ෂා කෙරේ. එම්.සී.සී., සරේ, නොටිංහැම්ෂයර්, වොර්ක්ෂයර්, හැම්ප්ෂයර්, ඩර්හම්, ලැන්කෂයර්, යෝක්ෂයර්, ග්ලැමර්ගන්, ග්ලොසෙස්ටර්ෂයර් හා සමර්සෙට් එම සමාජ වෙති..